CELEX: 32018D0300
Language: et
Date: 2018-01-11 00:00:00
Title: Komisjoni rakendusotsus (EL) 2018/300, 11. jaanuar 2018, milles käsitletakse asjaomaste liikmesriikide poolt Atlandi raudtee-kaubaveokoridori laiendamiseks esitatud ühisettepaneku kooskõla Euroopa Parlamendi ja nõukogu määruse (EL) nr 913/2010 artikliga 5 (teatavaks tehtud numbri C(2018) 51 all)

28.2.2018   
            
            
               ET
            
            
               Euroopa Liidu Teataja
            
            
               L 56/60
            
         KOMISJONI RAKENDUSOTSUS (EL) 2018/300,
   11. jaanuar 2018,
   milles käsitletakse asjaomaste liikmesriikide poolt Atlandi raudtee-kaubaveokoridori laiendamiseks esitatud ühisettepaneku kooskõla Euroopa Parlamendi ja nõukogu määruse (EL) nr 913/2010 artikliga 5
   
      
         (teatavaks tehtud numbri C(2018) 51 all)
      
   
   (Ainult prantsus-, saksa-, portugali- ja hispaaniakeelne tekst on autentsed)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. septembri 2010. aasta määrust (EL) nr 913/2010 konkurentsivõimeliseks kaubaveoks kasutatava Euroopa raudteevõrgustiku kohta, (1) eriti selle artikli 5 lõiget 6,
   ning arvestades järgmist:
   
               (1)
            
            
               Kooskõlas määruse (EL) nr 913/2010 artikli 5 lõikega 5 saatsid Saksamaa, Hispaania, Prantsusmaa ja Portugali raudteetranspordi eest vastutavad ministeeriumid komisjonile eelkokkuleppe, mis saadi 6. märtsil 2017. Eelkokkulepe sisaldas ettepanekut laiendada Atlandi raudtee-kaubaveokoridori Valongo terminali, Zaragoza, La Rochelle'i ja Nantes St-Nazaire'ini.
            
         
               (2)
            
            
               Komisjon vaatas kõnealuse ettepaneku määruse artikli 5 lõike 6 kohaselt läbi. Tema hinnangul on ettepanek kooskõlas määruse artikliga 5 allpool esitatud põhjustel.
            
         
               (3)
            
            
               Ettepanekus võetakse arvesse määruse artiklis 4 sätestatud kriteeriume. Raudtee-kaubaveokoridori laiendamine hõlmab kolme liikmesriigi (Hispaania, Prantsusmaa ja Portugal) territooriumi ning kokku osaleb kaubaveokoridoris neli liikmesriiki. Uute ühendustega parandatakse raudtee-kaubaveokoridori lõimimist muude transpordiliikidega. Laiendustega luuakse uus ühendus Vahemere raudtee-kaubaveokoridoriga Zaragozas ning tagatakse kahe kaubaveokoridori vaheline jätkuvus ja kooskõla TEN-T võrguga. Laiendused on TEN-T võrguga kooskõlas, kuna ühendused Zaragozasse ja Nantes St-Nazaire'i kuuluvad põhivõrku, ühendus La Rochelle'i on osa üldisest võrgust ning ühendus Valongo terminali asub TEN-T põhivõrku kuuluva Porto sõlmpunkti teeninduspiirkonnas.
            
         
               (4)
            
            
               Raudtee-kaubaveokoridori juhatuse tehtud transpordituru uuringu tulemustest nähtub, et laiendustega kaasneb eelduste kohaselt rahvusvaheliste raudteevedude suurem maht Atlandi raudtee-kaubaveokoridoris ja raudteevedude osakaalu pidev kasv. Kõnealune üleminek ühelt transpordiliigilt teisele toob märkimisväärset sotsiaal-majanduslikku kasu, kuna vähendatakse CO2-heidet ja liiklusummikuid. Ühendus Vahemere raudtee-kaubaveokoridoriga Zaragozas lisab koridori teeninduspiirkonda Aragóni ja Navarra autonoomsed piirkonnad. Turu-uuringu kohaselt aitaksid laiendused kaasa raudtee-kaubaveo arengule, suurendades raudtee-kaubaveo osakaalu Portugali ja kolme Hispaania autonoomse piirkonna (Madrid, Navarra ja Aragón) vahel 28 %-lt 2010. aastal 60 %-le 2050. aastal. Raudtee-kaubaveo kogumaht kasvaks sel ajal hinnangute kohaselt kuus korda. Ühendused Nantes-St Nazaire'i, La Rochelle'i ja Valongo sadamatesse ja terminalidesse tugevdavad samuti kaubaveokoridori, hõlbustades mitmeliigilist transporti hõlmavaid reise ja suurendades koridori nõudlust, mis omakorda arendab Euroopa raudtee-kaubaveo konkurentsivõimet.
            
         
               (5)
            
            
               Nii juhatuse kui ka taotlejatega on eelkokkuleppe kohaselt konsulteeritud ja nad on väljendanud oma toetust kõnealustele laiendustele.
            
         
               (6)
            
            
               Käesoleva otsusega ettenähtud meetmed on kooskõlas määruse (EL) nr 913/2010 artikli 21 alusel loodud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Ettepanek, mille esitasid Saksamaa, Hispaania, Prantsusmaa ja Portugali raudteetranspordi eest vastutavad ministeeriumid komisjonile saadetud eelkokkuleppes, mille komisjon sai kätte 6. märtsil 2017, ja milles käsitletakse Atlandi raudtee-kaubaveokoridori laiendamist Valongo terminali, Zaragoza, La Rochelle'i ja Nantes St-Nazaire'ini, on kooskõlas määruse (EL) nr 913/2010 artikliga 5.
   Artikkel 2
   Käesolev otsus on adresseeritud Saksamaa Liitvabariigile, Hispaania Kuningriigile, Prantsuse Vabariigile ja Portugali Vabariigile.
   
      Brüssel, 11. jaanuar 2018
      
         
            Komisjoni nimel
         
         
            komisjoni liige
         
         Violeta BULC
      
   
   
      (1)  ELT L 276, 20.10.2010, lk 22.